Oficiālais Vēstnesis C 193 , 09/07/1999 Lpp. 0001 - 0002



Padomes rezolūcija (1999. gada 21. jūnijs) par muitas tranzīta sistēmu reformu (1999/C 193/01) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, tā kā: (1) Muitas tranzīta procedūras gan attiecībā uz uzņēmējiem, gan muitas pārvaldēm ir izveidojušās par būtiskiem tirdzniecības politikas instrumentiem, kas ir svarīgi starptautiskās preču tirdzniecības veicināšanai un tās milzīgā pieauguma pārvaldībai; tas vienādā mērā attiecas uz: - Kopienas tranzīta procedūru preču pārvadāšanai Kopienā atbilstīgi Kopienas muitas kodeksam [1], - kopīgo tranzīta procedūru tirdzniecībai starp Kopienu, EBTA valstīm un Višegradas valstīm saskaņā ar EK un EBTA daudzpusējo Konvenciju par kopīgu tranzīta procedūru [2], un - tranzīta procedūru, izmantojot TIR karnetes, preču tirdzniecībai starp Kopienas dalībvalstīm un citām TIR Konvencijas [3] līgumslēdzējām pusēm, jo īpaši Viduseiropā un Austrumeiropā, saskaņā ar kurām preces var sūtīt vai nu Kopienas muitas teritorijas robežās, vai no šīs teritorijas uz trešām valstīm ar iespējami maz formalitātēm un atliekot muitas un valsts nodokļus. (2) Ņemot vērā satiksmes apjoma pastāvīgo pieaugumu robežu atvēršanas dēļ ar Viduseiropas un Austrumeiropas valstīm un globalizācijas procesu, kā arī tranzīta tirdzniecības attīstības pieredzi, kas gūta, izveidojot iekšējo tirgu, un plānoto kopīgās tranzīta sistēmas paplašināšanu tālāk uz Viduseiropas un Austrumeiropas valstīm, tranzīta procedūras nākotnē kļūs aizvien svarīgākas pat pēc Kopienas paplašināšanās; Kopienas muitas pārvaldes pašlaik apstrādā aptuveni 20 miljonus tranzīta operāciju gadā, piemērojot standarta muitas dokumentus. (3) Starptautiskas noziedzīgas organizācijas ir izmantojušas muitas tranzīta sistēmas negodīgā nolūkā, jo īpaši, veicot ar lieliem nodokļiem apliekamu preču (cigaretes, alkohols) un augsta riska KLP preču (gaļa, piena pulveris, cukurs utt.), ko pārvadā pa autoceļiem, kontrabandu. (4) Krāpšanas problēmu dēļ ātri pieņēma pasākumus un īpašus noteikumus, kas jau ir darījuši uzņēmējus un muitas pārvaldes daudz uzmanīgākas attiecībā uz minēto risku un ir palīdzējuši ierobežot tranzīta sistēmu ļaunprātīgu izmantošanu. (5) Tomēr, ņemot vērā trūkumus, kas, piemērojot minēto sistēmu, ir praksē konstatēti lielā tranzīta operāciju skaita dēļ, tranzīta reforma ir enerģiski jāturpina. (6) Eiropas Parlamenta ieteikumi un uz tiem balstītie Komisijas priekšlikumi, ko tā izteica savā rīcības plānā attiecībā uz tranzītu Eiropā [4], ir galvenais pamats vajadzīgajiem pasākumiem, lai nodrošinātu efektīvāku tranzīta procedūru vadīšanu un kontroli. (7) Ņemot vērā iepriekšējo pieredzi šī rīcības plāna īstenošanā un prezidentūras ziņojumu par muitas tranzīta procedūru reformas panākumiem, ko Padome izvērtēja 1999. gada 21. jūnijā, ir sīki jāparedz turpmāka rīcība tiesību aktu un konkrētu pasākumu jomā, kā arī attiecībā uz tranzīta sistēmas datorizāciju, lai iespējami īsā laikā var nodrošināt turpmāku attīstību minētajā jomā. (8) Uzņēmēju un muitas pārvalžu interesēs Kopienas tranzīta sistēmas reforma, cik vien iespējams, jāveic saskaņā ar Kopienas, EBTA un Višegradas valstu kopīgās tranzīta procedūras reformu. (9) Izmaiņas šo ļoti atšķirīgo jomu tiesiskajās prasībās ir jāveic, ņemot vērā rūpīgu faktiskā stāvokļa analīzi un jaunu modeli, kas izstrādāts atbilstīgi gūtajai praktiskajai pieredzei; šajā procesā jauno noteikumu kvalitāte ir jāuzskata par galveno prioritāti. (10) Ja vēlas sasniegt mērķus, kuri noteikti Eiropas Parlamenta un Padomes 1996. gada 19. decembra Lēmumā Nr. 210/97/EK, ar ko pieņem rīcības programmu Kopienas muitai (Muita 2000) [5], un nodrošināt to, ka Eiropas muitas pārvaldes darbojas vienoti, tad uzsāktie praktiskie pasākumi ir kopīgi un konsekventi jāturpina. (11) Ja muitas tranzīta sistēmu datorizāciju visās attiecīgajās valstīs vēlas nodrošināt iespējami īsā laikā, ir arī jāpatur prātā mērķi, kas noteikti Padomes 1995. gada 23. novembra Regulā par muitas tranzīta sistēmu datorizāciju [6], ATBALSTA Eiropas Parlamenta secinājumus, ka muitas tranzīta sistēmas ir īpaši svarīgas efektīvas ekonomiskās struktūras izveidei Eiropā un ka tādēļ ir jānodrošina to efektīva darbība drošā un kontrolējamā vidē, ATZĪMĒ, ka tranzīta sistēmu reformā ir gūti ievērojami panākumi, jo īpaši tiesību aktu jomā, PIEKRĪT, - ka muitas tranzīta sistēmu reformai jānodrošina, ka arī turpmāk muitas tranzīta sistēmas darbojas kā preču pārrobežu pārvadājumu veicināšanas instruments un, lai arī turpmāk novērstu un apkarotu krāpšanu, kā pietiekami droša nodokļu atlikšanas sistēma, - ka muitas tranzīta sistēmu reforma ir jāturpina, pienācīgi ņemot vērā uzņēmēju viedokli, izstrādājot tiesību aktus un veicot vienotus praktiskus pasākumus, kā arī strauju datorizāciju visās attiecīgajās valstīs, - ka steidzamības kārtā pieņems vajadzīgos tiesību aktus un veiks vienotos praktiskos pasākumus, kas nodrošina to, ka uzņēmēji un muitas pārvaldes saskaņoti piemēro attiecīgos noteikumus, AICINA - Komisiju, ņemot vērā minētos tranzīta sistēmu reformas mērķus, turpināt darbu sadarbībā ar dalībvalstīm un uzņēmējiem, piešķirot prioritāti pasākumiem attiecībā uz tranzīta noteikumu vienādu piemērošanu un vajadzīgo tiesību aktu izmaiņu laicīgu ieviešanu, - dalībvalstis aktīvi piedalīties tranzīta sistēmu reformā, pienācīgi ņemot vērā uzņēmēju intereses un: - turpinot uzskatīt tranzīta reformu par prioritāti, - veicot attiecīgus praktiskus pasākumus, lai nodrošinātu pareizu tranzīta sistēmu darbību, - veicot vajadzīgos pasākumus, lai nodrošinātu strauju tranzīta sistēmu datorizācijas īstenošanu, AICINA Komisiju nodot šo rezolūciju EK un EBTA Konvencijas par kopīgu tranzīta procedūru līgumslēdzējām pusēm, lai Apvienotā komiteja pieņem ieteikumu, kas cik vien iespējams atspoguļo šo rezolūciju. [1] Padomes 1992. gada 12. oktobra Regula (EK) Nr. 2913/92, ar ko izveido Kopienas muitas kodeksu (OV L 302, 19.10.1992., 1. lpp.). Regulā jaunākie grozījumi izdarīti ar Regulu (EK) Nr. 955/1999 (OV L 119, 7.5.1999., 1. lpp.). [2] 1987. gada 20. maija Konvencija par kopīgu tranzīta procedūru (OV L 226, 18.8.1987., 2. lpp.). [3] 1975. gada 14. novembra Muitas konvencija par starptautiskajiem preču pārvadājumiem, izmantojot TIR karneti. [4] Komisijas paziņojums Eiropas Parlamentam un Padomei "Rīcības plāns attiecībā uz tranzītu Eiropā. Jauna muitas politika" (OV C 176, 10.6.1997., 3. lpp.). [5] OV L 33, 4.2.1997., 24. lpp. [6] OV C 327, 7.12.1995., 2. lpp. --------------------------------------------------